SKRIFTLIG FORESPØRGSEL E-2881/02

af Theresa Villiers (PPE-DE)og Charles Tannock (PPE-DE) til Kommissionen

(14. oktober 2002)

Om: Salg af irske aviser

1. Er Kommissionen bekendt med, at bladdistributører i Republikken Irland skal betale fragtomkostninger for modtagelse og salg af alle britiske dagblade, men at de ikke skal betale sådanne fragtomkostninger for at kunne sælge førende irske dagblade som f.eks. Irish Independent, the Irish Times og the Irish Examiner, hvilket for sidstnævnte dagblads vedkommende dog kun gælder i Munster-provinsen?

2. Er Kommissionen bekendt med, at disse fragtomkostninger er steget langt mere end detailprisindekset?

3. Er Kommissionen også bekendt med, at i den nordlige del af Donegal kontrollerer Menzies og WNS, hhv. engelsk og nordirsk bladdistributør, distributionen af aviser ved hjælp af territoriale eksklusivaftaler, hvorved de kan opkræve fragtomkostninger og fakturere i pund sterling i stedet for euro?

4. Er Kommissionen endvidere bekendt med, at irske bladhuse underskriver eksklusivaftaler for at kunne udgive deres dagblade i Det Forenede Kongerige, hvilket betyder, at for at kunne modtage de ønskede aviser har britiske og nordirske bladdistributører ikke mulighed for frit at vælge deres leverandør, og at de skal betale fragtomkostninger, hvilket ofte indebærer en unødvendig form for dobbelt levering, og at prisen herfor også er steget langt mere end detalprisindekset?

5. Vil Kommissionen på baggrund af ovenstående oplysninger indlede en undersøgelse af, om de territoriale eksklusivaftaler og fragtomkostningerne udgør ulovlige og uacceptable begrænsninger for handlen med engelsksprogede aviser mellem de forskellige dele af Det Forenede Kongerige og Republikken Irland?

6. Er denne praksis til hinder for det indre marked og for udviklingen af tværeuropæiske produkter og dermed for kulturel udveksling?

7. Er denne praksis med til at forringe muligheden for, at folk, specielt dem, der lever i landdistrikter og socialt isolerede byområder, har adgang til aviser, hvilket i så fald ville have en negativ effekt på den sociale velfærd?

8. Er denne praksis også med til at skabe en ulovlig overførsel af rigdom fra små uafhængige virksomheder til store kommercielle organisationer, som indbyrdes danner karteller?

Svar afgivet på Kommissionens vegne af Mario Monti

(27. november 2002)

Kommissionen er bekendt med, at der opkræves fragtomkostninger i distributionssystemer for aviser i medlemsstaterne, herunder i Det Forenede Kongerige(1), men den råder ikke over specifikke oplysninger om, hvorledes dette system fungerer i Irland.

De eksklusive distributionssystemer, der nævnes af det ærede medlem, kan være omfattet af Fællesskabets konkurrenceregler i EF-traktatens artikel 81, hvis de bygger på aftaler mellem bladudgivere, grossister og detailhandlere. I så henseende er det gruppefritagelsesforordning (EF) nr. 2790/1999(2), der finder anvendelse sammen med retningslinjerne om vertikale begrænsninger(3). Det skal i denne forbindelse anføres, at EF-Domstolen i sin BINON-dom fra 1985(4) udtrykkeligt anerkendte, at de aftalebaserede avisdistributionssystemer var effektive i det foreliggende tilfælde et selektivt distributionssystem men at de i medfør af EF-traktatens artikel 81 skulle opfylde en række betingelser, f.eks. forpligtelsen til en ikke-diskriminerende udvælgelse af distributør på basis af objektive og kvalitative kriterier.

Kommissionen har ikke modtaget nogen anmeldelse eller klage vedrørende ovennævnte situation med henvisning til EU's konkurrenceregler. Kommissionen har heller ikke i øjeblikket nogen dokumentation for, at forskellene i engrosprisen for irske og britiske aviser i Irland eller de forpligtelser, som irske avisudgivere har indgået i forbindelse med de eksklusive distributionsaftaler i UK, medfører en adfærd, der er i strid med EU's konkurrenceregler. Det skal endelig anføres, at fragtomkostningerne for trykte

produkter, der indføres fra UK til Irland eller omvendt, muligvis også kan dække grossistens ekstra transport- og distributionsomkostninger. Det britiske Office of Fair Trading er i øjeblikket i færd med at undersøge, om fragtomkostningerne i realiteten svarer til avisgrossisternes distributionsomkostninger.

Kommissionen følger nøje udviklingen i de priser, der fastsættes på tværs af grænserne på aviser og blade i Unionen på basis af EU's konkurrenceregler. Den har etableret kontakt med irske og britiske konkurrencemyndigheder med henblik på en yderligere undersøgelse af sagen.

(1) Se OFT's vurdering på http://www.oft.gov.uk/news/press+releases/2002/pn+02-02.htm.

(2) Kommissionens forordning (EF) nr. 2790/1999 af 22. december 1999 om anvendelse af EF-traktatens artikel 81, stk. 3, på kategorier af vertikale aftaler og samordnet praksis, EFT L 336 af 29.12.1999.

(3) Kommissionens meddelelse retningslinjer om vertikale begrænsninger, EFT C 291 af 13.10.2000.

(4) EF-Domstolens dom af 3. juli 1985 i sag 243/83, SA Binon & Cie. mod SA Agence et messageries de la presse, Sml. 1985, s. 2015.